НэхъыфIхэр ягъэлъапIэ
Хабзэ хъуауэ, ди республикэм и щIыналъэхэм илъэс къэс щокIуэкI гъэ еджэгъуэ блэкIам къыхэжаныкIа школакIуэхэр щагъэлъапIэ зэхуэсхэр. Апхуэдэ гуфIэгъуэ зэIущIэ иджыблагъэ къыщызэрагъэпэщащ Бахъсэн районым. Абы ирагъэблэгъат зэпеуэ зэмылIэужьыгъуэхэм щытекIуа, къыщыхэжаныкIа ныбжьыщIэ гуп.
ЩIэблэ зэчиифIэм ехъуэхъуну зэхуэсым зыкърагъэхьэлIат Бахъсэн щIыналъэ администрацэм и Iэтащхьэм и япэ къуэдзэм и къалэнхэр зыгъэзащIэ Тохъутэмыщ Мухьэмэд, щIыпIэ самоуправленэм и советым и депутат Сосналы Анатолэ, КъБР-м и Пенсионерхэм я зэгухьэныгъэм и Бахъсэн къудамэм и тхьэмадэ Къаздэхъу Олег, щIыпIэм и егъэджакIуэхэм я профсоюз зэгухьэныгъэм и пашэ Молэ Хьэсен, район администрацэм щэнхабзэмкIэ и къудамэм и унафэщI БжыкIший Руслан, «Баксанский вестник» район газетым и редактор нэхъыщхьэ Доткъул Сэфарбий, Бахъсэн ХэхакIуэ комиссэм и тхьэмадэ Бещтокъуэ Хьэмидбий, егъэджэныгъэмкIэ щIыналъэ IэнатIэм и унафэщI Абрэдж Тамарэ, курыт школхэм я унафэщIхэм, егъэджакIуэхэм.
ГуфIэгъуэр къызэIузыха Абрэдж Тамарэ гуапэу ехъуэхъуащ районым и цIэр фIыкIэ зыгъэIуа ныбжьыщIэхэм. Абыхэм хуагъэфэщащ егъэджэныгъэмкIэ щIыналъэ IэнатIэм къыбгъэдэкI щIыхь, фIыщIэ тхылъхэр, саугъэт лъапIэхэр. Абрэджым къызэхуэсахэм ягу къигъэкIыжащ нобэ зыхэтым хуэдэ Iуэху дахэр щIыпIэм щегъэкIуэкIыныр къыхэзылъхьауэ щытар егъэджэныгъэмкIэ Бахъсэн къалэ IэнатIэм и унафэщIу илъэс куэдкIэ лэжьа Жамырзэ Лидэу зэрыщытыр.
— Фи ныбжьыр жыжьэ нэмысами, фэ, школакIуэ цIыкIухэм, фхузэфIэкIащ вбгъэдэлъ щIэныгъэрэ зэфIэкIкIэ лъагапIэ инхэр къэфщтэн, — ныбжьыщIэхэм щехъуэхъум жиIащ Тохъутэмыщ Мухьэмэд. — Къыфпэщылъ къэпщытэныгъэхэм апхуэдэ дыдэу фыпэлъэщыну си гуапэщ.
АдэкIэ зэхуэсым щагъэлъэпIащ щIыпIэм и курыт школ, сабий гъэсапIэ нэхъыфIхэр. Абыхэм иратащ щIыналъэ администрацэмрэ егъэджэныгъэмкIэ щIыпIэ IэнатIэмрэ къабгъэдэкI щIыхь тхылъхэр.
Зэхуэсыр иухащ школакIуэхэм ягъэхьэзыра концерт дахэкIэ.
КЪАРДЭН Маритэ.
